b'\n_START_ARTICLE_\nDraphavre (art)\n_START_SECTION_\nBeskrivelse\n_START_PARAGRAPH_\nDraphavre er en l\xc3\xb8vf\xc3\xa6ldende fler\xc3\xa5rig urt med en tueformet v\xc3\xa6kst. Tuen dannes af t\xc3\xa6tsiddende blade, men planten pr\xc3\xa6ges i h\xc3\xb8j grad af de lange, fr\xc3\xb8b\xc3\xa6rende st\xc3\xa6ngler, der n\xc3\xa5r langt op over bladene. Bladene er smalle, helrandede og lysegr\xc3\xb8nne p\xc3\xa5 begge sider._NEWLINE_Fr\xc3\xb8st\xc3\xa6nglerne b\xc3\xa6rer de s\xc3\xa6dvanlige, uanselige gr\xc3\xa6sblomster i juni-juli. Derimod er det v\xc3\xa6rd at se p\xc3\xa5 de s\xc3\xb8lvskinnende fr\xc3\xb8, som sidder i t\xc3\xa6tte toppe hen p\xc3\xa5 sommeren. Sidst p\xc3\xa5 s\xc3\xa6sonen \xc3\xa5bnes standen og f\xc3\xa5r et mere l\xc3\xb8st udseende (omtrent som Ris (Oryza)._NEWLINE_Rodnettet er tr\xc3\xa6vlet og kraftigt b\xc3\xa5de i bredden og dybden. Arten regnes for et af de bedste fodergr\xc3\xa6sser, n\xc3\xa5r den behandles som h\xc3\xb8. Frisk eller ensileret g\xc3\xb8r indholdet af saponiner den derimod uspiselig for kreaturer._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 1,50 x 0,50 m (150 x 50 cm/\xc3\xa5r).\n_START_SECTION_\nVoksested\n_START_PARAGRAPH_\nPlanten h\xc3\xb8rer hjemme p\xc3\xa5 god jord, og den trives med nedbidning, som ikke bliver gentaget alt for hyppigt. Den er med andre ord et gr\xc3\xa6s, der bliver begunstiget af ekstensiv gr\xc3\xa6sning. Arten findes i tempererede dele af Europa og Vestasien, og den er naturaliseret i Nordamerika, Australien og New Zealand. I Danmark ligger dens vigtigste udbredelsesomr\xc3\xa5der p\xc3\xa5 steder, hvor der er varmt, lys\xc3\xa5bent og veldr\xc3\xa6net med ringe nedb\xc3\xb8r. Derfor ses den ofte p\xc3\xa5 overdrev og enge._NEWLINE_N\xc3\xa6r Aachen i det vestligste Tyskland findes den sammen med bl.a. alm. k\xc3\xa6llingetand, alm. r\xc3\xb8llike, slangehoved, alm. torskemund, voldtimian, bibernelle, bidende stenurt, engbrandb\xc3\xa6ger, gul kl\xc3\xb8ver, lancetvejbred, lundrapgr\xc3\xa6s, marktusindgylden, mark\xc3\xa6renpris, opret hejre, rejnfan, r\xc3\xb8dkn\xc3\xa6 og vild gulerod.\n_START_SECTION_\nAnvendelse\n_START_PARAGRAPH_\nPlanten yder et n\xc3\xa6ringsrigt foder og er meget eftertragtet af kreaturerne. Den vil blive lidt for aggressiv under haveforhold, s\xc3\xa5 hvis man \xc3\xb8nsker at kunne sk\xc3\xa6re de smukke fr\xc3\xb8stande, b\xc3\xb8r man dyrke planten p\xc3\xa5 steder, hvor dens konkurrencekraft ikke bliver generende.'